Tuttugu starfsmönnum í byggingariðnaði sagt upp „ Mér finnst útlitið fremur dökkt og óttast að atvinnuleysi muni aukast á næstu vikum . Ég hef fregnað núna síðustu daga af uppsögnum alls 20 starfsmanna hjá tveimur byggingafyrirtækjum , þar af 14 í Smellinn hjá BM Vallá . Ég gæti trúað því að þetta sé það sem við megum eiga von á , sérstaklega í byggingariðnaði , “ segir Vilhjálmur Birgisson formaður Verkalýðsfélags Akraness í samtali við Skessuhorn . Vilhjálmur var meðal forvígismanna atvinnu - og félagsmála á Akranesi og í nágrenni sem hittust á fundi í bæjarþingsalnum á Akranesi í gær . Þar var farið yfir stöðuna sem við blasir í kjölfar efnahags - og bankakreppu að undanförnu . Vilhjálmur segir að á fundinum hafi verið rætt um að mynda aðgerðahóp sem hefði það hlutverk að bregðast við og aðstoða fólk eftir föngum . Hann sagði niðurstöðu fundarins í gær hafa verið að bæjarstjórn Akraness myndi vera leiðandi í því máli , en á fundinn voru einnig mættir fulltrúar frá Hvalfjarðarsveit , þar á meðal Laufey Jóhannsdóttir sveitarstjóri . Fundurinn í gær var undir stjórn Gunnars Sigurðssonar forseta bæjarstjórnar Akraness . Þar var mætt Hrönn Ríkharðsdóttir fulltrúi minnihluta bæjarstjórnar , Haraldur Helgason frá atvinnumálanefnd og Sveinborg Kristjánsdóttir félagsmálastjóri Akraneskaupstaðar . Einnig tóku þátt í fundinum aðilar sem væntanlega munu tengjast viðbúnaðarhópi þegar hann verður myndaður , Gunnar Richardsson frá Vinnumálastofnun , Ólafur Hauksson sýslumaður , Guðjón Brjánsson framkvæmdastjóri Sjúkrahússins og heilsugæslunnar á Akranesi , Gerða Bjarnadóttir frá Akranesdeild Rauða kross Íslands , séra Eðvarð Ingólfsson sóknarprestur og Sigurður Sigursteinsson frá endurhæfingarmiðstöðinni Hver .